Doodskis-twee dalk gou vry ná appèl slaagWillem Oosthuyzen (voor) en Theo Martins Jackson in die hof. Foto: Maroela Media Theo Martins Jackson en Willem Oosthuyzen kan moontlik reeds vroeg volgende jaar op parool vrygelaat word nadat hul appèl teen hul skuldigbevindings en vonnisse in die appèlhof in Bloemfontein geslaag het. Jackson en Oosthuyzen is in 2017 gevonnis op ŉ reeks aanklagte nadat daar bevind is hulle het Victor Mlotshwa aangerand en in ŉ doodskis ingedwing. ŉ Video van die voorval is wyd op sosiale media versprei. Oosthuyzen en Jackson is onderskeidelik tot effektief 11 jaar en 14 jaar tronkstraf gevonnis. Oosthuyzen is gevonnis op twee aanklagte van aanranding met die doel om ernstig te beseer, asook van ontvoering, poging tot moord en intimidasie. Jackson is gevonnis op twee aanklagte van aanranding met die doel om ernstig te beseer, asook van ontvoering, poging tot moord, intimidasie en dwarsboming van die gereg. Willem Oosthuyzen. Foto: Landi Malan Die appèlhof het egter Maandag van die skuldigbevindings en vonnisse wat in die rondgaande hof in Middelburg opgelê is ter syde gestel. Dié hof het albei mans skuldig bevind aan aanranding met die doel om ernstig te beseer en ontvoering. Jackson is ook skuldig bevind aan regsverydeling. Die ander aanklagte, van onder meer poging tot moord, is ter syde gestel. Oosthuyzen en Jackson is tot vyf jaar tronkstraf gevonnis op die aanklag van aanranding met die doel om ernstig te beseer en een jaar tronkstraf vir ontvoering. Jackson is tot een jaar tronkstraf gevonnis vir regsverydeling. Die vonnisse sal gelyklopend uitgedien word wat beteken hulle is tot effektief vyf jaar tronkstraf gevonnis. Die vonnisse is terugwerkend tot 25 Augustus 2017. Theo Jackson. Foto: Landi Malan Marius Coertze, die mans se regsverteenwoordiger, het gesê Jackson en Oosthuyzen het reeds twee jaar en drie maande van hul vonnis uitgedien wat beteken dat hulle teen April volgende jaar vir parool in aanmerking behoort te kom. “Ek het die nuus oor die foon aan hulle oorgedra. Hulle is baie bly en opgewonde. Daar is weer lig aan die einde van die tonnel.” Die appèlhof het bevind die rondgaande hof in Middelburg het nie in sy uitspraak die versigtigheidsreël toegepas toe hy die getuienis van enkelgetuies oorweeg het nie. Gegewe die talle onwaarskynlikhede en teenstrydighede in die klaers se weergawes van die gebeure, sou die verhoorhof – indien dit die nodige omsigtigheid toegepas het – nie die klaers se getuienis in alle wesenlike opsigte aanvaar het nie. Die appèlhof het bevind dat die verhoorhof die saak op die weergawe van die beskuldigdes moes bepaal. Die video-opnames en foto’s het hul weergawe van die gebeure gestaaf.